Rådets konklusioner om netbaseret registrering af informationer vedrørende de nyeste tendenser og mønstre inden for narkotikamisbrug og blandingsmisbrug og dertil knyttede risici

(2001/C 17/02)

Rådet for Den Europæiske Union vedtager følgende retningslinjer for netbaseret registrering af informationer vedrørende de nyeste tendenser og mønstre inden for narkotikamisbrug og blandingsmisbrug og dertil knyttede risici:

1. I medfør af Den Europæiske Unions narkotikastrategi (2000-2004) og den handlingsplan, der er vedtaget for at gennemføre den, er det ønskeligt at oprette et system, der gør det muligt at få hurtigere kendskab til de nyeste tendenser og mønstre inden for narkotikamisbrug og blandingsmisbrug og dertil knyttede risici.

2. I betragtning af de informationssystemer, der findes i de enkelte medlemsstater og på europæisk plan, er det ikke på indeværende tidspunkt nødvendigt eller ønskeligt at oprette nye strukturer, nye netværk eller nye finansielle forpligtelser for medlemsstaterne.

3. Man bør så vidt muligt tage udgangspunkt i Reitox-nettet, der blev oprettet ved Rådets forordning (EØF) nr. 302/93 af 8. februar 1993 om oprettelse af et europæisk overvågningscenter for narkotika og narkotikamisbrug (EONN).

4. Reitox-nettets virksomhed kan udvikles i to retninger:

- overvågning af de nyeste tendenser og mønstre inden for narkotikamisbrug og blandingsmisbrug og dertil knyttede risici

- hurtig videregivelse af disse informationer til offentlige myndigheder, fagfolk og aktører inden for forebyggende arbejde, så de kan iværksætte de relevante præventive foranstaltninger hurtigst muligt.

5. Dette vil kræve, at de nationale kontaktpunkter inden for Reitox-nettet er i stand at udnytte data fra andre berørte organer eller netværk (nationale lægemiddelagenturer, institutter for folkesundhed og netværk af sundhedspersoner, foreninger til forebyggelse af narkomisbrug, hospitalslaboratorier, retsmedicinske/kriminaltekniske institutter osv.).

6. EONN og Det Europæiske Lægemiddelagentur (EMEA) opfordres til inden for rammerne af deres respektive mandater i fællesskab at definere en ramme for et vedvarende samarbejde inden for deres kompetenceområder med henblik på at udveksle relevante informationer på europæiske plan om det potentielle omfang af misbrug og de risici, der er knyttet til brug og/eller blandningsbrug af psykoaktive stoffer. Europol bør inddrages i arbejdet inden for rammerne af sit mandat for at give oplysninger om de nyeste tendenser med hensyn til ulovlig narkotikahandel.

7. Intereserede medlemsstater og relevante nationale og europæiske agenturer (EONN, EMEA osv.) opfordres til at deltage i et pilotprojekt, der finansieres over fællesskabsbudgettet, og som drejer sig om udveksling af informationer om de nyeste tendenser og nye mønstre inden for narkotikamisbrug og blandingsmisbrug. Pilotprojektet skal også for et tidsrum på 18 måneder fastlægge de betingelser, der både hvad angår det finansielle og med hensyn til hvilke stoffer, projektet skal omfatte, er nødvendige for at kunne udveksle sådanne informationer imellem et større antal lande.

8. Kommissionen og medlemsstaterne opfordres til at undersøge, hvordan disse mål kan nås.